Kázeň z ev. Služieb Božích v Bratislave (**Lamač**/NK), Nedeľa po Vstúpení,

21. 5. 2023, **10.00**/18.00; ES **160, 163, 358**, Žalm 1; A 40

**Lukáš 12, 11 – 12**: *„A keď vás budú vodiť do synagóg a pred úrady a vrchnosti, netrápte sa, ako a čím sa brániť alebo čo hovoriť; 12 lebo Duch Svätý vás práve v tú hodinu naučí, čo hovoriť.“*

**Milí bratia a milé sestry!**

Vďaka Bohu, že žijeme v krajine, kde je sloboda vierovyznania. Kresťania nie sú u nás vypočúvaní či súdení za svoju vieru. Napriek tomu sa každý z nás môže ocitnúť v situácii, keď bude musieť skladať účty zo svojej viery.

Napríklad na rodinnej oslave sa nás uprostred rozhovoru niekto spýta: „Čo na hovoríš ako veriaci? Alebo naši susedia sa chcú dozvedieť, kamže to chodievame v nedeľu ráno. Ak sa dozvedia, že nedeľu chodíme do kostola, kde-komu to bude pripadať nezvyčajné, až príliš zbožné, či dokonca fanatické a sektárske. Aj kolegovia v práci sa nás môžu pýtať na našu vieru. Pre kresťanských žiakov a študentov je obzvlášť ťažké, keď sú jedinými vyznávačmi kresťanstva v triede a utŕžia za to posmech.

Pre mňa ako farára je samozrejmou úlohou neustále skladať účty zo svojho vyznania Krista.

Pravdaže, mohli by sme povedať: Je skvelé, keď máme príležitosť vydať svedectvo o Pánovi Ježišovi! Veď máme byť soľou zeme a svetlom sveta (Mt 5, 13n), nechceme sa pred ostatnými ľuďmi hanbiť za evanjelium Kristovo (R 1, 16). Často sa však k tejto úlohe nepostavíme tak radostne, ako by sme mali. Sám to poznám, čo znamená ostych hovoriť o veciach viery. Bojíme sa, že nenájdeme správne slová alebo že sa strápnime. A tak neraz radšej mlčíme.

Je ohromné, že Pán Ježiš tomuto problému rozumie. Preto povzbudzoval svojich učeníkov: „*Netrápte sa, ako a čím sa brániť alebo čo hovoriť.*“

**Ježiš znovu a znovu hovoril svojim ustráchaným a malomyseľným učeníkom, aby si nerobili starosti. Tieto slová platia rovnako aj pre nás, dnešných kresťanov.** V Kázni na vrchu je dlhá časť proti ustarostenosti. Okrem iného sa v nej hovorí: „*Nebuďte ustarostení o svoj život, čo budete jesť alebo piť, ani o telo, čím sa budete odievať“* (Mt 6, 25). A apoštol Peter, ktorý zrejme dobre počúval Ježišovo povzbudenie, neskôr sám radí: „Na Neho uvaľte všetky svoje starosti, lebo On sa o vás stará“ (1 Pt 5, 7). A apoštol Pavol napísal Filipským: *„O nič nebuďte ustarostení, ale vo všetkom s vďakou predkladajte Bohu svoje žiadosti vo všetkých svojich modlitbách a prosbách“* (Filip 4, 6). O nič – teda ani o potrebnú odvahu a o správne slová v situáciách, keď budeme musieť skladať účty zo svojej viery.

Keď nás Pán Ježiš Kristus vyzýva, aby sme sa nebáli, chce tým dosiahnuť dve veci.

1. po prvé, **napomína nás, aby sme boli odvážni a**

**neochabovali, keď máme príležitosť svedčiť o viere.** A keď sme na to pripravení s bázňou a trasením, Ježišove slová nám zároveň poskytujú útechu: **Nebojte sa, správne slová, tie prídu!**

1. Kristus tiež **vysvetlil, prečo prídu tie správne**

**slová: *„Duch Svätý vás práve v tú hodinu naučí, čo hovoriť“*** (L 12, 12).

Viac ráz som to zažil. Pred blížiacim sa pastorálnym rozhovorom som si nebol istý, čo povedať, ako najlepšie svedčiť, povzbudiť, utešiť či napomenúť. Potom som sa mohol vďačne modliť: Ďakujem Ti, Duch Svätý. On mi dal v pravej chvíli tie správne slová. Áno, **svedčiť o svojej viere by sme mali v tejto dôvere, že Boží Duch bude hovoriť cez nás.** Nemusí sa to precíznou kresťanskou terminológiou či rétoricky dobre sformulovanými vetami. Môže to byť aj navonok trápne koktanie. **Hlavné je, aby Božie posolstvo zaznelo a aby si ostatní všimli: to nie sú nejaké naučené poučky, ale svedectvo vychádzajúce zo srdca.**

**Pán Ježiš však nehovorí, že by sme sa na rozhovory, v ktorých budeme svedčiť o Kristovi alebo obhajovať vieru v Neho, nemali pripravovať.** Rozhodne nie je zlé pripravovať sa na rozhovory o viere. Jestvuje dostupná apologetická (vieru obhajujúca) literatúra. Takéto témy budeme od najbližšej stredy (24. 5.) preberať aj v rámci stretnutí mládeže (Offline) v našom zbore. Všeličo o tom prináša aj web Evanjelizačného strediska https://chcemviac.com/tagy/apologia/

Určite však nemá veľký význam naučiť sa naspamäť nejaký misijný text a potom sa snažiť zakomponovať ho do rozhovoru.

**Pre našu prípravu je dôležitejšie, aby sme dali priestor Duchu Svätému, počúvali kázne, čítali Bibliu, rozprávali sa s druhými o Biblii, žili z moci odpustenia hriechov a Večere Pánovej. To sú prostriedky cez ktoré k nám prichádza Duch Svätý a pripravuje nás vydať svedectvo o viere v Pána Ježiša Krista.** Dôležitá je aj **prosba o pôsobenie Ducha Svätého.** A tiež **využívanie prirodzených príležitostí na rozhovory o viere** s nekresťanmi či pochybujúcimi o viere.

Ak sa niekto chce naučiť hrať na gitare, nestačí len čítať knihy o gitarách a hre na gitare. Treba naozaj vziať gitaru do ruky a začať cvičiť hru na nej. Podobne pri rozhovoroch o viere: **teoretická príprava je užitočná, no nemali by sme si myslieť, že rozhovory o viere môžu byť úspešné iba keď sme absolvovali vhodný tréning.** Ježišove slová sú platné a povzbudzujú nás dôverovať Duchu Svätému, aby On zaodel dobrú správu – evanjelium do slov: „*Netrápte sa, ako a čím sa brániť alebo čo hovoriť; lebo Duch Svätý vás práve v tú hodinu naučí, čo hovoriť“*  (L 12, 11 – 12).

Vďaka Bohu, že žijeme v krajine, kde máme slobodu vierovyznania. Kresťania nie sú u nás vypočúvaní či súdení za svoju vieru. Nikto však nemôže zaručiť, že to tak bude aj v budúcnosti. Keby sa situácia zmenila k horšiemu: Nebojme sa, Boží Duch je tu! Amen.

*Použitím myšlienok M. Kriesera:*  **Martin Šefranko, evanjelický a. v. farár**